**Συμμετοχή στο μονοήμερο πρόγραμμα του ΚΕ.Π.Ε.Α. Περτουλίου-Τρικκαίων**

**«Ληθαίος, το ποτάμι της πόλης μας»**

Την Τρίτη 6/12/2022 τα τμήματα Β2 και Β3 του σχολείου μας παρακολούθησαν το μονοήμερο πρόγραμμα «Ληθυαίος, το ποτάμι της πόλης μας» που υλοποιεί το Κέντρο για την Περιβαλλοντική Εκπαίδευση και την Αειφορία (ΚΕ.Π.Ε.Α.) Περτουλίου-Τρικκαίων. Η επίσκεψη οργανώθηκε στα πλαίσια των μαθημάτων Βιολογίας και Χημείας με τη συνδρομή του κ. Παναγιώτη Σιδερά, καθηγητή καλλιτεχνικών του σχολείου μας.

Στα πλαίσια του προγράμματος, αρχικά, οι μαθητές ενημερώθηκαν από την ομάδα του ΚΕ.Π.Ε.Α. στις εγκαταστάσεις του ΚΕ.Π.Ε.Α. Περτουλίου-Τρικκαίων στο λόφο του Προφήτη Ηλία για θέματα που αφορούν το νερό, τα ποτάμια και ειδικότερα το Ληθαίο, γνώρισαν στοιχεία για τη γεωγραφία και την ιστορία του ποταμού, τη χλωρίδα και την πανίδα του και προβληματίστηκαν για την αξία του ποταμού για την πόλη μας και τους κατοίκους της.

Στη συνέχεια, με την επίβλεψη των μελών της ομάδας του ΚΕ.Π.Ε.Α. χωρίστηκαν σε ομάδες και έκαναν μετρήσεις θερμοκρασίας, υγρασίας και συγκέντρωσης διοξειδίου του άνθρακα του αέρα σε διάφορες θέσεις (εγκαταστάσεις ΚΕ.Π.Ε.Α., Άλσος του λόφου του Προφήτη Ηλία και στις όχθες του Ληθαίου) και συζήτησαν για τις διαφορές που εντόπισαν και τα αίτια που ευθύνονται για αυτές. Επίσης, παρατήρησαν με τη βοήθεια κατάλληλα διαμορφωμένων ενημερωτικών φύλλων την παρόχθια βλάστηση του Ληθαίου (καλάμια, βούρλα, ιπποκαστανιές, κελρεουτερίες, φτελιές) καθώς και την ορνιθοπανίδα του (νερόκοτες, τσικνιάς, νανοβουτηχτάρα). Τέλος, μέτρησαν την ταχύτητα ροής του νερού του ποταμού, τη θερμοκρασία του νερού και τη συγκέντρωση σε φωσφορικά και αμμωνιακά ιόντα που απαντώνται στο νερό του Ληθαίου με χρήση κατάλληλων αντιδραστηρίων.

Ευχαριστούμε την ομάδα του ΚΕ.Π.Ε.Α. Περτουλίου-Τρικκαίων και ειδικότερα την κ. Ευτυχία Τζέλιου, την κ. Τερέζα Κοτρώνη, τον κ. Θωμά Κόκκαλη και τον υπεύθυνο του ΚΕ.Π.Ε.Α. κ. Χρήστο Παπαβασιλείου για την πολύ ωραία εμπειρία που μας χάρισαν.